Úrad vlády SR                                                                 Na rokovanie vlády SR
Sekcia hospodárskej politiky                                                      dňa 12.3.2003
                                                                                                   k číslu: 536/2003
                                                                                                   k bodu: 22

S t a n o v i s k o

k  Zámerom plánovanej privatizácie na ďalšie obdobie
a  jej časový harmonogram

I.
Materiál predkladá podpredseda vlády SR, minister hospodárstva a minister pre správu a  privatizáciu národného majetku na základe úlohy v  bode D.16. uznesenia vlády SR č.1231/2002 k návrhu štátneho rozpočtu na rok 2003.

V materiáli sú uvedené zámery plánovanej privatizácie na ďalšie obdobie. Vychádzajú z cieľov privatizácie, ktoré sú deklarované v Programovom vyhlásení vlády SR. Na základe vyhodnotenia odpovedí na list Ministerstva pre správu a privatizáciu národného majetku SR z novembra 2002 sa do zoznamu podnikov zahrnutých do privatizácie navrhujú ďalšie štyri subjekty. Pre ďalšie obdobie sú rámcovo načrtnuté zámery privatizácie v rezortoch hospodárstva, dopravy, spojov a telekomunikácií, zdravotníctva a pôdohospodárstva.

Navrhnutý časový harmonogram plánovanej privatizácie reaguje na tie subjekty, ktoré rezorty a zriaďovateľské orgány navrhli do privatizácie. 

II.
Materiál bol predložený na štandardné medzirezortné pripomienkové konanie. Pripomienky, uplatnené v  tomto konaní sú vysvetlené a  vo väčšine akceptované. Pripomienky, ktoré neboli akceptované,  predložil Fond národného majetku SR.

III.
Materiál je vypracovaný podľa doterajšieho priebehu a výsledkov privatizácie a transformácie, ktoré vyplývajú predovšetkým z úloh ministerstva. Vracia sa k úlohám, ktoré už boli naplnené, termíny splnené v období, keď sa konali a naopak, chýbajú informácie z vecného i formálneho hľadiska poukazujúce na problémy pri realizácii privatizácie, ktoré boli, ako „Informácie o  postupe privatizácie sledovaných organizácií“ predmetom pravidelnej kontroly na rokovaniach Porady ekonomických  ministrov vlády SR (posledný raz 20.5.2002) s návrhom na postup ich riešenia.

K materiálu možno ďalej uviesť:

           -  do privatizácie sa navrhuje zaradiť len štyri nové subjekty (bod A.2. návrhu uznesenia vlády SR),
           -  podrobnejšie sú uvedené len zámery privatizácie v  energetike, nepostačujúco v  pôdohospodárstve (väčšina rezortov neodovzdala ministerstvom požadované návrhy na zaradenie zvyšných subjektov do privatizácie); ďalšie nové návrhy na privatizáciu by mali vyplynúť až z plnenia úlohy v bode C.6. návrhu uznesenia vlády SR,
           -  nadväzne v bode C.5. návrhu uznesenia vlády SR odporúčame vymenovať tieto subjekty a tiež dva štátne podniky, ktorých základné privatizačné projekty boli vrátené na prepracovanie,
           - možno položiť otázku, či je opodstatnené akceptovať návrh termínu na  predloženie „Aktualizácie schválenej koncepcie privatizácie  podnikov SAD“ do 31.12.2003 (bod.C.3. návrhu uznesenia vlády SR),
           -  dávame do pozornosti pripomienky a  námety na riešenie, ktoré v pripomienkovom konaní uplatnil FNM SR, napr. akceptovaná pripomienka (III.10), bod C.3. návrhu uznesenia vlády SR – doplniť preto ako spolupredkladateľa aj FNM SR.

Záver:
	Porada ekonomických ministrov vlády SR dňa 10. marca 2003 prerokovala predmetný materiál, vzhľadom na nízke zastúpenie riadnych členov však ukončila rokovanie bez prijatia záveru.

Predložený materiál je podľa nášho názoru potrebné dopracovať aj s prihliadnutím na uvedené pripomienky. Po dopracovaní odporúčame predložiť materiál na rokovanie Porady  ekonomických ministrov vlády SR. 

Bratislava  11. 3. 2003